**OBECNÉ ZASTUPITEĽSTVO OBCE TURANY NAD ONDAVOU**

**ROKOVACÍ PORIADOK**

**OBECNÉHO ZASTUPITEĽSTVA**

**OBCE TURANY NAD ONDAVOU**

# Článok 1 Úvodné ustanovenia

 Tento rokovací poriadok upravuje pravidlá rokovania Obecného zastupiteľstva v obci Turana nad Ondavou (ďalej len „OZ“), najmä prípravu a obsah rokovania, prípravu materiálov a podkladov na rokovanie, spôsob uznášania sa, prijímania všeobecne záväzných nariadení obce (ďalej len „VZN“) a uznesení OZ, spôsob kontroly plnenia uznesení a zabezpečovania úloh týkajúcich sa samosprávy. 1)

**Článok 2**

**Pôsobnosť obecného zastupiteľstva**

OZ vykonáva svoju pôsobnosť v súlade s platnou právnou úpravou. 2)

# Článok 3

#  Rokovanie prvého zasadnutia obecného zastupiteľstva

(1) Rokovanie prvého zasadnutia obecného zastupiteľstva (ďalej len „rokovanie prvého zasadnutia “) je verejné.

1. Rokovanie prvého zasadnutia otvorí a vedie až do zloženia sľubu novozvoleného

starostu doterajší starosta (ďalej len „predsedajúci“).

1. Počas rokovania prvého zasadnutia používa predsedajúci insígnie. Po otvorení rokovania prvého zasadnutia predsedajúci oboznámi prítomných s návrhom programu a oznámi či je zastupiteľstvo spôsobilé rokovať a uznášať sa. Spôsobilé je vtedy, ak je na rokovaní prítomná nadpolovičná väčšina poslancov zvolených do obecného zastupiteľstva.

1. Po otvorení rokovania prvého zasadnutia predsedajúci
	1. určí zapisovateľa,
	2. určí dvoch overovateľov

1. O výsledku volieb do obecného zastupiteľstva a volieb novozvoleného starostu obce informuje prvé zasadnutie obecného zastupiteľstva predseda miestnej volebnej komisie.

1. Po informácii o výsledkoch volieb do orgánov samosprávy obcí predsedajúci vyzve niektorého poslanca, spravidla vekovo najstaršieho, na prečítanie znenia sľubu.

1. Sľub skladá ako prvý novozvolený starosta podpisom pod text sľubu napísaného na osobitnom liste, ktorý znie: „Sľubujem na svoju česť a svedomie, že budem riadne plniť svoje povinnosti, ochraňovať záujmy obce a Slovenskej republiky. Ústavu Slovenskej republiky, ústavné zákony, zákony a ostatné všeobecne záväzné právne predpisy budem pri výkone svojej funkcie starostu uplatňovať podľa svojho najlepšieho vedomia a svedomia.“.

1. Po zložení sľubu predsedajúci odovzdá novozvolenému starostovi insígnie a vedenie prvého zasadnutia obecného zastupiteľstva. Tým sa starosta ujíma vedenia prvého zasadnutia obecného zastupiteľstva. Následne starosta prečíta znenie sľubu poslanca, ktoré znie: „Sľubujem na svoju česť a svedomie, že budem riadne plniť svoje povinnosti, ochraňovať záujmy obce, dodržiavať Ústavu Slovenskej republiky, ústavné zákony, zákony a ostatné všeobecne záväzné právne predpisy, a pri výkone svojej funkcie poslanca obecného zastupiteľstva ich budem uplatňovať podľa svojho najlepšieho vedomia a svedomia.“.

1. Poslanci skladajú sľub podpisom pod text sľubu, ktorý je napísaný na osobitnom liste a pod ktorým je uvedený zoznam poslancov v abecednom poradí.

1. Odmietnutie sľubu, zloženie sľubu s výhradou alebo vzdanie sa mandátu znamená zánik mandátu poslanca a starostu.

1. Po vykonaní sľubu poslancov novozvolený starosta prednesie príhovor. Po skončení príhovoru predloží návrh na voľbu mandátovej komisie, návrhovej komisie a volebnej komisie, návrh na voľbu svojho zástupcu, návrh na zriadenie obecnej rady a voľbu jej členov, návrh na zriadenie komisií a voľbu ich predsedov, prípadne ďalších členov komisií.

1. Voľby zástupcu starostu, členov rady a predsedov komisií sa odporúča uskutočniť tajným hlasovaním. Zvolený je ten, kto získa nadpolovičnú väčšinu hlasov prítomných poslancov obecného zastupiteľstva.

1. Členovia komisií môžu byť volení aklamačne, verejným hlasovaním.
2. Plat starostu obce, odmeny poslancom obecného zastupiteľstva, prípadne predsedom komisií sa zahrnú do návrhu uznesenia.

1. Poslanci obecného zastupiteľstva sa ku všetkým bodom programu môžu vyjadriť v diskusii. Keď o slovo požiada poslanec Národnej rady Slovenskej republiky, zástupca vlády alebo štátneho orgánu, slovo sa mu udelí. Slovo sa môže udeliť aj ktorémukoľvek obyvateľovi obce.

# Článok 4

# Zvolávanie zasadnutí obecného zastupiteľstva

 Zasadnutie a mimoriadne zasadnutie OZ zvoláva starosta obce. Zasadnutie OZ možno uskutočniť aj vtedy, ak ho starosta nezvolá. V takom prípade ho môže zvolať zástupca starostu alebo iný poslanec poverený OZ.

1. Starosta zároveň určí miesto, deň a hodinu konania zasadnutia a navrhne jeho program.

1. OZ sa schádza podľa potreby, najmenej však raz za tri mesiace.

1. Mimoriadne zasadnutie OZ sa uskutoční, ak o to písomne požiada aspoň 1/3 poslancov OZ, a to do 10 dní od doručenia žiadosti na jeho konanie, ak žiadosť neobsahuje iný termín.

1. Mimoriadne zasadnutie OZ sa môže uskutočniť:

 a/ na prerokovanie mimoriadne dôležitých záležitostí b/ pri slávnostných príležitostiach

1. Návrh programurokovania OZ sa zverejňuje spôsobom v obci obvyklom aspoň tri dni pred zasadnutím OZ. Ak ide o mimoriadne zasadnutie, aspoň 24 hodín pred jeho konaním.

# Článok 5

#  Príprava zasadnutia obecného zastupiteľstva

1. Ku každému bodu programu sa spravidla pripravujú písomné materiály a odborné podklady.

1. Materiály a odborné podklady na zasadnutie OZ pripravujú starosta obce a zamestnanci obecného úradu, predsedovia komisií OZ, hlavný kontrolór obce a obecné organizácie (ďalej len „spracovateľ“).

1. Spracovateľ materiálu zodpovedá za súlad materiálu s ústavou, zákonmi, ostatnými všeobecne záväznými normami, VZN, uzneseniami OZ a ďalšími normami obce.

1. Pozvánka na zasadnutie OZ sa doručuje buď osobne, mailom alebo SMS správou všetkým poslancom najneskôr 3 dní pred uskutočnením zasadnutia. Toto ustanovenie sa nevzťahuje na mimoriadne zasadnutie OZ.

**Článok 6**

 **Verejnosť zasadnutí obecného zastupiteľstva**

1. Zasadnutia OZ sú zásadne verejné.

1. Na zasadnutie OZ sa osobitne podľa potreby pozývajú aj zástupcovia vybraných štátnych, samosprávnych a cirkevných orgánov, predsedovia záujmových a spoločenských organizácií a riaditeľ základnej školy.

1. OZ môže vyhlásiť rokovanie za neverejné ak predmetom zasadnutia sú informácie alebo veci chránené podľa osobitných zákonov.

# Článok 7

# Vedenie zasadnutí obecného zastupiteľstva

1. Zasadnutie OZ vedie starosta obce, ktorý môže poveriť vedením počas jeho neprítomnosti zástupcu starostu, prípadne člena obecnej rady (ďalej len „predsedajúci“).

1. Po začatí zasadnutia OZ predsedajúci oznámi počet prítomných poslancov a mená poslancov, ktorí požiadali o ospravedlnenie svojej neúčasti na zasadnutí. Určí overovateľov zápisnice a predloží návrh programu zasadnutia.

1. OZ rokuje vždy v zbore. Je spôsobilé rokovať a uznášať sa, ak je prítomná nadpolovičná väčšina všetkých jeho poslancov.

1. Na prijatie uznesenia OZ je potrebný súhlas nadpolovičnej väčšiny prítomných poslancov. Na prijatie nariadenia je potrebný súhlas trojpätinovej väčšiny prítomných poslancov.

1. Ak do jednej hodiny po oznámenom začiatku zasadnutia nie je prítomná nadpolovičná väčšina všetkých poslancov OZ**,** alebo ak OZ počas zasadnutia prestane byť spôsobilé rokovať a uznášať sa, predsedajúci ukončí zasadnutie OZ.

1. Starosta obce do 14 dní zvolá nové zasadnutie OZ na prerokovanie celého, príp.

 zostávajúceho programu.

# Článok 8

# Program zasadnutí obecného zastupiteľstva

OZ na začiatku každého zasadnutia prerokuje návrh programu zasadnutia a o jeho schválení rozhodne hlasovaním.

OZ môže na návrh starostu alebo poslanca navrhnutý program doplniť alebo zmeniť.

# Článok 9

# Zasadnutie obecného zastupiteľstva

1. Pri prerokovávaní materiálov zaradených do programu ako prvý vystúpi predkladateľ. Predkladať materiály na zasadnutí OZ môže starosta, poslanec OZ, hlavný kontrolór, predsedovia spoločenských a záujmových organizácií a riaditeľ základnej školy s materskou školou.

1. O prerokovávanom materiáli po vystúpení predkladateľa predsedajúci otvorí diskusiu.

1. Predsedajúci udeľuje slovo najskôr poslancom v poradí, v akom sa prihlásili a po nich ostatným účastníkom rokovania.

1. Ak na rokovaní požiada o slovo poslanec NR SR, zástupca vlády, štátneho orgánu alebo predseda Prešovského samosprávneho kraja, predsedajúci mu udelí slovo.

1. Ak k prerokovávanej veci, pozmeňujúcemu alebo doplňujúcemu návrhu má poslanec faktickú poznámku, táto môže trvať maximálne 1 minútu.

1. Poslanec môže svoj pozmeňujúci alebo doplňujúci návrh vziať späť dovtedy, kým OZ nepristúpi k hlasovaniu o ňom.

1. Ak sa diskutujúci odchyľuje od prerokovávanej veci, predsedajúci ho vyzve, aby hovoril k veci. Ak ani po opakovanej výzve nebude hovoriť k veci, odoberie mu slovo.

1. Pred prijatím rozhodnutia vo veci môže OZ požiadať o odborné stanovisko hlavného kontrolóra, alebo komisie obecného zastupiteľstva.

1. Ak v diskusii vystúpili všetci prihlásení, predsedajúci diskusiu ukončí. Návrh na ukončenie diskusie môže podať každý poslanec OZ. O tomto návrhu sa hlasuje bez diskusie.

# Článok 10

#  Hlasovanie na zasadnutiach obecného zastupiteľstva

1. OZ rozhoduje o každom návrhu hlasovaním.

1. Jednotlivé hlasovanie nemožno prerušiť, počas neho predsedajúci nemôže nikomu

udeliť slovo.

1. Ak boli k návrhu podané pozmeňujúce alebo doplňujúce návrhy, hlasuje sa najskôr o nich, a to v poradí, v akom boli podané. Po hlasovaní o pozmeňujúcich a doplňujúcich návrhoch sa hlasuje o návrhu ako o celku. V prípade, že nebude prijatý žiadny pozmeňujúci návrh, dá predsedajúci hlasovať o pôvodnom návrhu.

1. Hlasovanie je verejné alebo tajné. Tajne sa hlasuje v prípade, že sa na tom uznesie OZ.

1. Verejne sa hlasuje spravidla zdvihnutím ruky a sčítavanie hlasov zabezpečuje predsedajúci.
2. Na tajné hlasovanie sa použijú hlasovacie lístky, ktoré poslancom vydá vopred zvolená komisia. Na celý priebeh tajného hlasovania dozerá komisia zvolená OZ, ktorá spočítava hlasy a vyhotovuje zápisnicu o výsledku tajného hlasovania.

1. Predseda komisie oznámi počet vydaných hlasovacích lístkov, počet poslancov, ktorí hlasovali za navrhnutého kandidáta alebo za návrh, počet poslancov, ktorí hlasovali proti navrhnutému kandidátovi alebo návrhu, počet poslancov, ktorí sa zdržali hlasovania, počet poslancov, ktorí neodovzdali hlasovacie lístky a počet neplatných hlasov. Predsedajúci následne vyhlási výsledky tajného hlasovania.

1. Zápisnica o výsledku tajného hlasovania je súčasťou zápisnice zo zasadnutia OZ.

# Článok 11

#  Zápisnice a uznesenia zo zasadnutí obecného zastupiteľstva

1. Z každého zasadnutia OZ sa vyhotovuje zápisnica a uznesenie.

1. V zápisnici sa uvedie, kto viedol zasadnutie, koľko poslancov bolo prítomných, ktorí poslanci ospravedlnili svoju neúčasť na zasadnutí, mená overovateľov, program zasadnutia s doplnkami, diskusia k jednotlivým materiálom a aký bol výsledok hlasovania.

1. Nariadenia a uznesenia OZ podpisuje starosta obce najneskôr do 10 dní od ich schválenia OZ.

1. Zápisnica zo zasadnutia sa vyhotovuje do 10 dní a podpisuje ju starosta a overovatelia.

1. Originál zápisnice je záznamom o zasadnutí OZ a odovzdáva sa spolu s uzneseniami na archivovanie. Súčasťou zápisnice sú úplné texty predkladaných materiálov, schválených uznesení, prezenčná listina o účasti poslancov na zasadnutí OZ a výsledky hlasovania.

# Článok 12

# Všeobecne záväzné nariadenia obce

1. Obec môže vo veciach územnej samosprávy vydávať nariadenia; nariadenie nesmie byť v rozpore s Ústavou Slovenskej republiky, ústavnými zákonmi, zákonmi a medzinárodnými zmluvami, s ktorými vyslovila súhlas Národná rada Slovenskej republiky a ktoré boli ratifikované a vyhlásené spôsobom ustanoveným zákonom.

1. Vo veciach, v ktorých obec plní úlohy štátnej správy, môže vydávať nariadenie len na základe splnomocnenia zákonom a v jeho medziach. Také nariadenie nesmie byť v rozpore s Ústavou Slovenskej republiky, ústavnými zákonmi, medzinárodnými zmluvami, ktoré boli ratifikované a vyhlásené spôsobom ustanoveným zákonom, so zákonmi, s nariadeniami vlády, so všeobecne záväznými predpismi ministerstiev a ostatných ústredných orgánov štátnej správy.

1. Návrh nariadenia, o ktorom má rokovať obecné zastupiteľstvo, zverejní obec jeho vyvesením na úradnej tabuli v obci najmenej 15 dní pred rokovaním obecného zastupiteľstva o návrhu nariadenia. Návrh nariadenia sa zverejní aj na internetovej adrese obce v tej istej lehote, ak ju má obec zriadenú, alebo iným spôsobom v obci obvyklým.

1. Dňom vyvesenia návrhu nariadenia začína plynúť najmenej desaťdňová lehota, počas ktorej môžu fyzické osoby a právnické osoby uplatniť pripomienku k návrhu nariadenia v písomnej forme, elektronicky alebo ústne do zápisnice na obecnom úrade. Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ nariadenia prihliadať, a to najmä vtedy, ak nie sú zdôvodnené.

1. V prípade živelnej pohromy, všeobecného ohrozenia, odstraňovania následkov živelnej pohromy, ak právny predpis, na základe ktorého sa nariadenie prijíma, nebol včas zverejnený v Zbierke zákonov alebo ak je potrebné zabrániť škodám na majetku, postup podľa odsekov 3 a 4 sa nepoužije.

1. Vyhodnotenie pripomienok uskutoční navrhovateľ nariadenia s príslušnou komisiou, ak je zriadená. Vyhodnotenie obsahuje stručný obsah pripomienky, údaje o tom, kto predložil pripomienku, ktorým pripomienkam sa vyhovelo alebo nevyhovelo a z akých dôvodov.

1. Nariadenie sa musí vyhlásiť. Vyhlásenie sa vykoná vyvesením nariadenia na úradnej tabuli v obci najmenej na 15 dní; účinnosť nadobúda pätnástym dňom od vyvesenia, ak v ňom nie je ustanovený neskorší začiatok účinnosti. V prípade živelnej pohromy alebo všeobecného ohrozenia, ak je to potrebné na odstraňovanie následkov živelnej pohromy alebo na zabránenie škodám na majetku, možno určiť skorší začiatok účinnosti nariadenia.

1. Vyvesenie nariadenia na úradnej tabuli v obci je podmienkou jeho platnosti; okrem toho sa nariadenie zverejní aj spôsobom v obci obvyklým.

1. Nariadenia musia byť každému prístupné na obecnom úrade.

# Článok 13

#  Interpelácie

1. Interpeláciou je otázka, ktorá sa vzťahuje na uplatňovanie a vykonávanie zákonov, VZN

a interných noriem obce.

Poslanec môže interpelovať starostu vo veciach, týkajúcich sa výkonu jeho práce.

1. Interpelácie a požadované vysvetlenia sú pravidelnou súčasťou zasadnutí OZ.

1. Interpelácia a požadované vysvetlenie sa podáva písomne predsedajúcemu. Poslanec môže predniesť interpeláciu aj ústne v rámci bodu programu zasadnutia určeného na interpelácie. Písomné znenie interpelácie poslanec doručí zapisovateľke.

1. Interpelovaný a subjekt požiadaný o vysvetlenie je povinný písomne odpovedať do 30 dní od konania OZ.

# Článok 14

#  Kontrola plnenia uznesení

(1) Starosta rozpracováva, zabezpečuje a kontroluje plnenie úloh, vyplývajúcich z uznesení

 OZ.

 Kontrolu plnenia uznesení zabezpečuje starosta obce a to na každom riadnom zasadnutí obecného zastupiteľstva, kde informuje o plnení uznesení OZ.

# Článok 15

# Záverečné ustanovenia

1. Rokovací poriadok Obecného zastupiteľstva obce Turany nad Ondavou bol schválený Obecným zastupiteľstvom dňa 2.12. 2015 .

1. Rokovací poriadok Obecného zastupiteľstva obce Turany nad Ondavou nadobúda účinnosť dňom schválenia.

1. Všetky dodatky a zmeny Rokovacieho poriadku Obecného zastupiteľstva obce Turany nad Ondavou schvaľuje obecné zastupiteľstvo.

V Turanoch nad Ondavou dňa 2.12.2015

 Mgr. Ján Jakubov

 **s**tarosta obce

1. § 12 ods. 7 zákona č.369/1990 Zb. o obecnom zriadení v znení neskorších predpisov
2. najmä § 11 ods.4 zákona č.369/1990 Zb. o obecnom zriadení v znení neskorších predpisov